ai4bharat/Pralekha huggingface dataset:
பிரதமர் அலுவலகம்
உலகின் ஒவ்வொரு மூலையிலும் யோகா சென்றடையச் செய்வதை உறுதி செய்ய நாம் முயற்சிகள் மேற்கொள்ள வேண்டும் : பிரதமர் மோடி
உலகின் ஒவ்வொரு மூலையிலும் யோகா சென்றடையச் செய்வதை உறுதி செய்வதற்கு நாம் முயற்சிகள் மேற்கொள்ள வேண்டும் என்று பிரதமர் திரு நரேந்திர மோடி, யோகா ஆசிரியர்கள், யோகாவைப் பற்றி விழிப்புணர்வு ஏற்படுத்துபவர்கள் மற்றும் யோகா பணியுடன் தொடர்புடைய அனைவருக்கும் வேண்டுகோள் விடுத்துள்ளார். ஏழாவது சர்வதேச யோகா தினத்தை முன்னிட்டு அவர் உரையாற்றினார்.
கீதையிலிருந்து மேற்கோள் காட்டிப் பேசிய பிரதமர், யோகாவில் அனைவருக்கும் தீர்வு இருப்பதால், யோகாவின் கூட்டுப் பயணத்தில் நாம் தொடர்ந்து செல்ல வேண்டும் என்று கூறினார். துன்பங்களிலிருந்து விடுபடுவது யோகா, இது அனைவருக்கும் உதவுகிறது என்று பிரதமர் கூறினார்.
யோகா மீதான மக்களின் ஆர்வத்தையும், அது பிரபலமடைந்து வருவது குறித்தும் எடுத்துரைத்த பிரதமர், ஒவ்வொரு நபரை சென்றடையும் போதும், யோகாவின் அடித்தளத்தையும் மையத்தையும் அப்படியே இருக்குமாறு பார்த்துக் கொள்வது அவசியம் என்றார். அனைவருக்கும் யோகாவை எடுத்துச் செல்லும் இந்தப் பணியில் யோகா ஆசியர்களும், நாம் அனைவரும் பங்களிக்க வேண்டும் என்றும் பிரதமர் கூறினார்.
(
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1828384
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு காஷ்மீரில் உள்ள தமது மக்களவை தொகுதியான உதம்பூர்-கத்துவா-தோதாவில் பெருந்தொற்று நிலவரம் உள்ளிட்டவற்றை குறித்து மத்திய அமைச்சர் டாக்டர் ஜிதேந்திர சிங் ஆய்வு
ஜம்மு காஷ்மீரில் உள்ள தமது மக்களவை தொகுதியான உதம்பூர்-கத்துவா-தோதாவை சேர்ந்த உயர் அதிகாரிகளுடன் மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் பெருந்தொற்று நிலவரம் உள்ளிட்டவற்றை குறித்து ஆய்வு மேற்கொண்டார்.
கொரோனா பெருந்தொற்று தொடர்பான கட்டுப்பாடுகள் மற்றும் வார இறுதி ஊரடங்கு உள்ளிட்டவற்றை கருத்தில் கொண்டு காணொலி மூலம் இந்த ஆய்வுக் கூட்டத்தை அவர் இன்று நடத்தினார்.
தகவல்களை உடனுக்குடன் தெரிந்து கொள்வதற்காக மாவட்டங்களில் தகவல் பலகை முறையின் செயல்பாடு குறித்து கேட்டறிந்த டாக்டர் ஜிதேந்திர சிங், கொரோனா பாதிப்புகளை கையாள்வது குறித்த புதிய அறிவுறுத்தல்களை அதிகாரிகளுக்கு வழங்கினார்.
மூன்றாவது அலையை பொறுத்தவரை பெரும்பாலான நோயாளிகளுக்கு அறிகுறிகளே இல்லாமலும் அல்லது குறைந்த அளவிலான அறிகுறிகளே இருப்பதாகவும், நான்கு அல்லது ஐந்து நாட்களுக்கு பிறகு அவையும் குறைந்து விடுவதாகவும் அமைச்சருக்கு தெரிவிக்கப்பட்டது.
இருந்தபோதிலும் மெத்தனமாக இருந்து விடக்கூடாது என்று வலியுறுத்திய அமைச்சர், கொரோனா தொடர்பான அனைத்து விதிமுறைகளையும் கடுமையாக பின்பற்ற வேண்டும் என்று கூறினார். தமது தொகுதியில் உள்ள ஒருசில தொலைதூர இடங்களைத் தவிர மற்ற அனைத்து இடங்களிலும் தடுப்பூசி வழங்கலை வெற்றிகரமாக முடித்துள்ள மாவட்ட ஆட்சியர்களுக்கு அமைச்சர் பாராட்டு தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1792000
நிதி அமைச்சகம்
புதிய ஜிஎஸ் 2026, புதிய ஜிஎஸ் 2030, 7.41 % ஜிஎஸ் 2036, 7.40 % ஜிஎஸ் 2062 ஆகியவற்றின் வெளியீடு/ மறுவெளியீடு விற்பனைக்கான ஏலம்
சீரான விலை மாதிரியை பயன்படுத்தி ஏலம் விடும் வகையில்  ரூ.8,000 கோடிக்கு புதிய அரசு பங்குப்பத்திரம் 2026  விற்பனைக்கான அறிவிப்பு,  ரூ. 7,000 கோடிக்கான புதிய அரசு பங்குபத்திரம் 2030,  ரூ.12,000 கோடிக்கான 7.41 % அரசு பங்குபத்திரம் 2036,  ரூ.12,000 கோடிக்கான 7.40 % அரசு பங்குபத்திரம் 2062 ஆகியவற்றின் வெளியீடு பற்றி மத்தியஅரசு அறிவித்துள்ளது. மேலே குறிப்பிட்ட ஒவ்வொரு பங்குப்பத்திரத்துக்கும் ஈடாக ரூ.2,000 வரை கூடுதல் சந்தாவை தக்கவைத்துக்கொள்ளும் விருப்பத்தை மத்திய அரசு பெற்றிருக்கும். மும்பையில் உள்ள இந்திய ரிசர்வ் வங்கி 2023, ஏப்ரல் 13  இந்த ஏலங்களை நடத்தும்.
இந்தத் தேதியில் போட்டியல்லாத ஏலக்கேட்புகள் காலை 10.30 மணிக்கும், 11 மணிக்கும் இடையே சமர்ப்பிக்கப்படவேண்டும். போட்டியுடன் கூடிய ஏலக்கேட்புகள் காலை 10.30 மணிக்கும், 11.30 மணிக்கும் இடையே சமர்ப்பிக்கப்படவேண்டும்.
ஏலத்தின் முடிவுகள் அதேநாளில் அறிவிக்கப்பட்டு வெற்றிபெற்ற ஏலக்கேட்பாளர்களால் 2023 ஏப்ரல் 17 அன்று தொகை செலுத்தப்படவேண்டும்.
பிரதமர் அலுவலகம்
100% மின்மய இயக்கத்தின் வெற்றிக்காக கொங்கண் ரயில்வே அணிக்குப் பிரதமர் வாழ்த்து தெரிவித்துள்ளார்
100% மின்மய இயக்கத்தின் குறிப்பிடத்தக்க வெற்றிக்காகவும், நீடித்த வளர்ச்சிக்குப் புதிய இலக்குகளை நிர்ணயித்திருப்பதற்காகவும் கொங்கண் ரயில்வே அணிக்குப் பிரதமர் திரு.நரேந்திர மோடி வாழ்த்து தெரிவித்துள்ளார்.
டுவிட்டரில் பிரதமர் கூறியிருப்பதாவது;
“100% மின்மய இயக்கத்தின் குறிப்பிடத்தக்க வெற்றிக்காகவும், நீடித்த வளர்ச்சிக்குப் புதிய இலக்குகளை நிர்ணயித்திருப்பதற்காகவும் கொங்கண் ரயில்வேயின் @KonkanRailway ஒட்டு மொத்த அணிக்கும் வாழ்த்துக்கள்.”
ரெயில்வே அமைச்சகம்
21 லட்சம் பயணிகளை ``ஷ்ராமிக் சிறப்பு'' ரயில்கள் மூலம் 19 நாட்களில் சொந்த ஊருக்கு அழைத்துச் சென்று இந்திய ரயில்வே மற்றொரு சாதனை படைத்தது.
நாட்டின் பல பகுதிகளில் சிக்கித் தவித்து வந்த குடிபெயர்ந்த தொழிலாளர்கள், புனிதப் பயணம் சென்றவர்கள், சுற்றுலாவாசிகள், மாணவர்கள் மற்றும் பிற மக்களை சிறப்பு ரயில்கள் மூலம் அழைத்துச் செல்ல ஏற்பாடு செய்யப்படும் என்று உள்துறை அமைச்சகம் உத்தரவிட்டதைத் தொடர்ந்து ``ஷ்ராமிக் சிறப்பு'' ரயில்களை இயக்க இந்திய ரயில்வே முடிவு செய்தது.
நாட்டின் பல்வேறு பகுதிகளில் இருந்து, 2020 மே 19ஆம் தேதி வரை  மொத்தம் 1595 ``ஷ்ராமிக் சிறப்பு'' ரயில் சேவைகள் இயக்கப்பட்டுள்ளன. 21 லட்சத்துக்கும் அதிகமான பயணிகள் தங்களுடைய சொந்த மாநிலங்களுக்கு அழைத்துச் செல்லப்பட்டுள்ளனர்.
இந்த 1595 ரயில்கள் ஆந்திரப்பிரதேசம், பிகார், சண்டிகார் யூனியன் பிரதேசம், டெல்லி, கோவா, குஜராத், ஹரியானா, ஜார்க்கண்ட், கர்நாடகா, கேரளா, மத்தியப் பிரதேசம், மகாராஷ்டிரா, புதுவை யூனியன் பிரதேசம், பஞ்சாப், ராஜஸ்தான், ஒடிசா, தமிழ்நாடு, தெலங்கானா, திரிபுரா, உத்தரப்பிரதேசம், உத்தரகாண்ட், மேற்குவங்க மாநிலங்களில் இருந்து இயக்கப்பட்டுள்ளன.
அதேபோல உத்தரப்பிரதேசம், பிகார், ராஜஸ்தான், மேற்குவங்கம், சத்தீஸ்கர், ஜார்க்கண்ட், இமாச்சலப்பிரதேசம், ஜம்மு காஷ்மீர், மணிப்பூர், மிசோரம், ஒடிசா, தமிழ்நாடு, தெலங்கானா, திரிபுரா, உத்தரகாண்ட், பஞ்சாப் ஆகிய இடங்களுக்கு இந்த ரயில்கள் சென்று சேர்ந்தன.
ரயில்களில் ஏறுவதற்கு முன்னதாக பயணிகளுக்கு உரிய மேலோட்டப் பரிசோதனைகள் செய்யப்பட்டன. பயணத்தின்போது, பயணிகளுக்கு இலவச உணவு மற்றும் குடிநீர் வழங்கப்பட்டது.
எரிசக்தி அமைச்சகம்
100 பில்லியன் அலகுகளைக் கடந்தது என்டிபிசி குழும நிறுவனங்களின் மொத்த எரிசக்தி உற்பத்தி
மத்திய எரிசக்தி அமைச்சகத்தின் கீழ் இயங்கும் தேசிய அனல்மின் கழக  குழுமத்தின் நிறுவனங்கள், நடப்பு நிதியாண்டில் ஒட்டுமொத்தமாக 100 பில்லியன் அலகுகளுக்கும் அதிகமான எரிசக்தியை உற்பத்தி செய்து சாதனை படைத்துள்ளன. கடந்த ஆண்டு ஆகஸ்ட் 7-ஆம் தேதி இந்தக் குழுமம் 100 பில்லியன் அலகுகள் என்ற இலக்கை கடந்தது. இதன் மூலம் நடப்பு ஆண்டில் எரிசக்தியின் தேவை அதிகரித்திருப்பதும், செயல்திறன் மேம்பட்டு இருப்பதும் தெரியவருகிறது.
29 புதுப்பிக்கத்தக்க எரிசக்தித் திட்டங்கள் உட்பட 71 எரிசக்தி நிலையங்களில் மொத்தம் 66,085 மெகாவாட் மின்சாரத்தை உற்பத்தி செய்யும் திறனை இந்தக் குழுமம் பெற்றுள்ளது. 2032-ஆம் ஆண்டிற்குள் 60 ஜிகாவாட் புதுப்பிக்கத்தக்க எரிசக்தியை நிறுவ இந்த நிறுவனம் திட்டமிட்டுள்ளது.
எரிசக்தி குறித்த ஐக்கிய நாடுகளின் உயர் நிலை ஆலோசனையின் ஒரு பகுதியாக நாட்டிலேயே முதன்முறையாக தனது எரிசக்தி இலக்குகளை வெளியிட்ட முதல் எரிசக்தி நிறுவனம் என்ற பெருமையையும் தேசிய அனல் மின் கழகம் பெற்றுள்ளது.
5 ஜிகாவாட் புதுப்பிக்கத்தக்க எரிசக்தித் திட்டங்கள் உட்பட சுமார் 20 ஜிகாவாட் திறன்கொண்ட திட்டங்கள் இந்த நிறுவனத்தால் தற்போது உருவாக்கப்பட்டு வருகின்றன. சுற்றுச்சூழலுக்கு உகந்த வகையில் மலிவான விலையில் இடையறாத மின்சாரத்தை வழங்குவதை இந்த நிறுவனம் தொடர்ந்து இலக்காகக் கொண்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1735833
சுகாதாரம் மற்றும் குடும்ப நலத்துறை அமைச்சகம்
தினசரி கொரோனா உயிரிழப்பு 500க்கும் கீழ் குறைந்தது
கடந்த மார்ச் 22ம் தேதியிலிருந்து, முதல் குறைவான பதிவு
கொவிட் மேலாண்மையில் மத்திய, மாநில அரசுகளின் ஒருங்கிணைந்த முயற்சியால், நாட்டின் உயிரிழப்பு வீதம் 1.5% ஆக குறைந்துள்ளது.
நாடு முழுவதும், கடந்த 24 மணி நேரத்தில் 480 பேர் மட்டுமே கொரோனாவால் உயிரிழந்துள்ளனர்.
மத்திய, மாநில அரசுகளின் கூட்டு முயற்சியால், நாடு முழுவதும் சுகாதார கட்டமைப்புகள் மேம்படுத்தப்பட்டுள்ளன. 2218 பிரத்யேக கொவிட் மருத்துவமனைகள், தரமான மருத்துவ சிகிச்சைகளை அளித்து வருகின்றன.
ஆபத்தான நிலையில் உள்ள நோயாளிகளின் உயிரை காப்பாற்றுவதற்காக, ஐசியு மருத்துவர்களின் திறனை மேம்படுத்த, இ-ஐசியு என்ற தனிச்சிறப்பான தொலைதூர வீடியோ ஆலோசனையை தில்லி எய்ம்ஸ் நிபுணர்கள் வாரத்தில் செவ்வாய் மற்றும் வெள்ளிக்கிழமைகளில் வழங்குகின்றனர். இந்த ஆலோசனை, கடந்த ஜூலை 8ம் தேதி தொடங்கியது.
இதுவரை, 25 தொலை தூர ஆலோசனை நிகழ்ச்சிகள் நடந்துள்ளன. நாடு முழுவதும் 34 மாநிலங்கள் மற்றும் யூனியன் பிரதேசங்களைச் சேர்ந்த 393 மருத்துவமனைகள், இந்த இ-ஐசியு தொலை தூர மருத்துவ ஆலோசனை நிகழ்ச்சிகளில் பங்கேற்றுள்ளன.
ஐசியு மேலாண்மை திறனை மேலும் அதிகரிக்க, கேள்வி பதில் வசதிகளும் உருவாக்கப்பட்டுள்ளது. மத்திய சுகாதாரத்துறை அமைச்சகத்தின் இணையதளத்தில் இதற்கான கேள்விகளை கேட்டு பதில் பெற முடியும்.
கடந்த 24 மணி நேரத்தில் 59,105 பேர் புதிதாக குணமடைந்துள்ளனர். 45,148 பேருக்கு புதிதாக தொற்று ஏற்பட்டுள்ளது. இதன் மூலம் மொத்த பாதிப்பு 71 லட்சத்தைக் கடந்துள்ளது. தினசரி குணமடைவோர் எண்ணிக்கை அதிகரிப்பால், குணமடைவோர் வீதமும், 90.23% ஆக அதிகரித்துள்ளது.
நாட்டில் சிகிச்சை பெறுபவர்களின் எண்ணிக்கை தொடர்ந்து குறைந்து வருகிறது. தற்போது சிகிச்சை பெறுபவர்களின் எண்ணிக்கை, மொத்த பாதிப்பில் 8.26% ஆக உள்ளது. சிகிச்சை பெறுபவர்களின் மொத்த எண்ணிக்கை 6,53,717 ஆக உள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1667546
PIB Headquarters
கொவிட்-19 - பிஐபி செய்தித் தொகுப்பு
23.06.2020
கொவிட்-19 - பிஐபி செய்தித் தொகுப்பு
- ரசாயனம் மற்றும் உரங்கள் அமைச்சகம்
- வணிகம் மற்றும் தொழில்துறை அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- வீட்டு வசதி மற்றும் நகர்ப்புற வறுமை ஒழிப்பு அமைச்சகம்
- தொழிலாளர் மற்றும் வேலைவாய்ப்பு அமைச்சகம்
- சிறுபான்மையினர் நலன் அமைச்சகம்
- புதிய மற்றும் புதுப்பிக்கத்தக்க எரிசக்தி அமைச்சகம்
- பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
- பெட்ரோலியம் மற்றம் இயற்கை எரிவாயு அமைச்சகம்
- சாலைப் போக்குவரத்து மற்றும் நெடுஞ்சாலைத்துறை அமைச்சகம்
- கப்பல் போக்குவரத்து அமைச்சகம்
- புள்ளியியல் மற்றும் திட்ட அமலாக்கம் அமைச்சகம்
(
கலாசாரத்துறை அமைச்சகம்
மத்திய கலாசார அமைச்சகத்தின் கீழ் சர்வதேச புத்தக் கூட்டமைப்பு ஆஷாத பூர்ணிமாவை நாளை தேசிய அருங்காட்சியகத்தில் கொண்டாடவுள்ளது
மத்திய அரசின் கலாச்சார அமைச்சகத்தின் கீழ் இயங்கும் சர்வதேச புத்தக் கூட்டமைப்பு, 2023-ம் ஆண்டு ஜூலை 3-ம் தேதி ஆஷாத பூர்ணிமாவை புதுதில்லி ஜன்பத்தில் உள்ள தேசிய அருங்காட்சியகத்தில் கொண்டாடவுள்ளது. இது சர்வதேச புத்தக் கூட்டமைப்பு கொண்டாடும் முதன்மை நிகழ்வு ஆகும். மேலும், புத்தப் பூர்ணிமாவுக்கு அடுத்ததாக புத்தர்களுக்கு இரண்டாவது புனிதமான நாள் இதுவாகும்.
இந்த நிகழ்வில் குடியரசுத் தலைவர் திருமதி திரௌபதி முர்மு காணொலி வாயிலாக உரையாற்றவுள்ளார். இந்நிகழ்ச்சியின் சிறப்பம்சமாக, சர்வதேச புத்தக் கூட்டமைப்பின் திட்டமான “லும்பினி  - இந்தியாவின் புத்தக் கலாச்சாரம் மற்றும் பாரம்பரியத்திற்கான சர்வதேச மையம்" குறித்த படம் திரையிடப்படவுள்ளது. இத்திட்டத்திற்கு பிரதமர் திரு. நரேந்திர மோடி கடந்த ஆண்டு புத்தப் பூர்ணிமா அன்று நேபாளத்தில் உள்ள லும்பினியில் அடிக்கல் நாட்டினார்.
இந்தியாவின் வரலாறு, புத்தரின் ஞானம் உள்ளிட்டவற்றின் அடிப்படையில், ஐபிசி ஆஷாத பூர்ணிமா கொண்டாட்டங்களை தேசிய அருங்காட்சியகத்தில் நடத்துகிறது. சாரநாத்தில் தான் புத்தர் தனது முதல் பிரசங்கத்தை அளித்து தர்ம சக்கரத்தை இயக்கினார். இந்திய சந்திர நாட்காட்டியின்படி ஆஷாட மாதத்தின் முழு நிலவு நாளில் வரும் ஆஷாட பூர்ணிமா இலங்கையில் எசல போயா என்றும், தாய்லாந்தில் அசன்ஹா புச்சா என்றும் அழைக்கப்படுகிறது.
பாதுகாப்பு அமைச்சகம்
மிஷன் சாகர்: மருத்துவ உபகரணங்களை வழங்குவதற்காக இந்தோனேசியா சென்றடைந்தது ஐஎன்எஸ் ஐராவத் கப்பல்
இந்தோனேசிய அரசின் தேவையின் அடிப்படையில், திரவ மருத்துவப் பிராணவாயு அடங்கிய 10 கொள்கலன்களை ஏற்றிச் சென்ற ஐஎன்எஸ் ஐராவத் கப்பல், ஆகஸ்ட் 24-ஆம் தேதி, இந்தோனேசியாவின் ஜகார்த்தாவில் உள்ள டன்ஜங் பிரயாக் துறைமுகத்தைச் சென்றடைந்தது.
மருத்துவ உபகரணங்களை விநியோகித்த பிறகு, மிஷன் சாகர் திட்டத்தின் ஒரு பகுதியாக இதர நட்பு நாடுகளுக்கு மருத்துவ அத்தியாவசியப் பொருள்களை வழங்குவதற்காக ஐஎன்எஸ் ஐராவத் கப்பல் தனது பயணத்தைத் தொடரும்.
நீரிலும், நிலத்திலும் இயங்கும் தன்மையுடைய இந்தக் கப்பல், இந்தியப் பெருங்கடல் பகுதிகளில் மனிதாபிமான உதவி மற்றும் பேரிடர் நிவாரணப் பணிகளிலும் ஈடுபட்டு வருகிறது. முன்னதாக, கடந்த ஜூலை 24-ஆம் தேதி திரவ மருத்துவப் பிராணவாயு அடங்கிய 5 கொள்கலன்கள் மற்றும் 300 பிராணவாயு செறிவூட்டிகளை இந்தோனேசியாவிற்கு இதே கப்பல் கொண்டு சென்றது.
இந்தியாவும் இந்தோனேசியாவும் வலுவான கலாச்சார பிணைப்பைக் கொண்டிருப்பதுடன், பாதுகாப்பான இந்திய - பசிபிக் பகுதிக்காக, கடல்சார் துறையில் இணைந்து பணியாற்றி வருகின்றன. இரு நாடுகளின் கடற்படைகளும் தொடர்ச்சியாக கூட்டுப் பயிற்சிகள் மற்றும் ஒருங்கிணைந்த கண்காணிப்பு நடவடிக்கைகளில் ஈடுபட்டு வருவது குறிப்பிடத்தக்கது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748478
பிரதமர் அலுவலகம்
அதிபர் ஜோவெனல் மோஸின் படுகொலைக்கு பிரதமர் இரங்கல்
ஹைட்டி நாட்டு அதிபர் திரு ஜோவெனல் மோஸ் படுகொலை செய்யப்பட்டதற்கும் , முதல் பெண்மணி திருமதி மார்ட்டின் மோஸ் மீதான தாக்குதலுக்கும், பிரதமர் திரு நரேந்திர மோடி இரங்கல் தெரிவித்துள்ளார் .
இது தொடர்பாக பிரதமர் வெளியிட்டுள்ள சுட்டுரைச் செய்தியில், "ஹைட்டி நாட்டு அதிபர் திரு ஜோவெனல் மோஸின் படுகொலையையும், ஹைட்டியின் முதல் பெண்மணி மார்ட்டின் மோஸ் மீதான தாக்குதலையும் அறிந்து வருத்தமடைந்தேன். அதிபர் திரு மோஸின் குடும்பத்திற்கும், ஹைட்டி மக்களுக்கும் எனது இரங்கல்கள்" என்று கூறியுள்ளார்.
வணிகம் மற்றும் தொழில்துறை அமைச்சகம்
நமது மருத்துவ சமுதாயத்தினர் தேசத்தைப் பெருமை கொள்ளச் செய்துள்ளனர் இந்தியாவை நம்பிக்கைக்கு உகந்த பங்குதாரராக உலகத்திற்கு எடுத்துக்காட்டியுள்ளனர் : திரு பியூஷ் கோயல்
வர்த்தகம் மற்றும் தொழில் அமைச்சர் திரு பியூஷ் கோயல் நமது அனைத்து மருத்துவ சமுதாயத்தினரும் தேசத்தைப் பெருமை கொள்ளச் செய்துள்ளனர். சர்வதேச பங்கேற்பு, வர்த்தகம் என்று வரும் போது இந்தியாவை நம்பிக்கைக்கு உகந்த பங்குதாரராக உலகத்திற்கு எடுத்துக்காட்டியுள்ளனர் என்று தெரிவித்தார். புதுதில்லியில் இன்று சிஐஐ-ன் 12வது மெட்டெக் சர்வதேச மாநாட்டை தொடங்கி வைத்துப் பேசும் போது அமைச்சர் இவ்வாறு தெரிவித்தார். இந்தியாவிற்கும் உலகத்திற்கும் போதுமான மருந்துகளை விநியோகிப்பதை உறுதி செய்வதற்கு மருத்து தயாரிப்புத் தொழில் தொடர்ந்து முயற்சி செய்து வருகிறது. கோவிட்-19க்கு எதிராகப் போராடுவதற்கு நமக்குத் தேவையான உள்நாட்டிலேயே தயாரித்த பொருள்களைப் பெறுவதற்கு மருத்துவ உபகரணங்கள் தயாரிப்புத் தொழிற்சாலை உதவியுள்ளது. நமது மருத்துவர்கள், துணை-மருத்துவப் பணியாளர்கள், மருத்துவச் சமுதாயத்தினர் அனைவரும் இந்தியாவின் பாதுகாப்பு மற்றும் நல்வாழ்வை உறுதி செய்யும் நோக்கத்தில் தாங்கள் ஏற்றுக்கொண்ட கடமையை நிறைவேற்றும் வகையில் சாதாரண மனிதர்களுக்கும் தொடர்ச்சியான சேவை செய்து வருவதன் மூலம் நாட்டைப் பெருமைக் கொள்ளச் செய்துள்ளனர்.
இந்தியா முழுமையான ஊரடங்கின் அர்த்தத்தை உலகத்திற்கு எடுத்துக்காட்டி உள்ளது. நோயில் இருந்து மிக விரைவாக குணமாவது எப்படி என்பதையும் உலகிற்கு எடுத்துகாட்டியுள்ளது என்று நாம் இப்போது பெருமையுடன் கூற முடியும் என திரு கோயல் தெரிவித்தார். ”கோவிட்-19 நோயாளிகள் குணமடையும் எண்ணிக்கை என்பது ஆறுதல் அளிப்பதாக உள்ளது. குணமடையும் விகிதம் 70 சதவீதத்தைத் தாண்டி உள்ளது. இந்தக் காலகட்டம் நம் அனைவருக்கும் கற்றுக் கொள்வதற்கான சிறந்த காலகட்டமாக உள்ளது” என்று அமைச்சர் மேலும் தெரிவித்தார். அண்மையில் நடைபெற்ற சுதந்திரதின விழாவில் உரையாற்றிய பிரதம மந்திரி சுயசார்பு இந்தியா குறித்த தொலைநோக்குப் பார்வையைத் தெரிவித்திருந்தார். மேலும் மருத்துவத்துறை நிபுணர்கள் ஆற்றிய சிறப்பான பங்கினையும் பிரதமர் குறிப்பிட்டிருந்தார். இவற்றைச் சுட்டிக்காட்டிய திரு கோயல் நமது சுகாதார அமைப்பை தொழில்நுட்ப உபகரணங்கள் மூலம் 3ஏ – அணுகுதல், விழிப்புணர்வு மற்றும் சேவை கிடைத்தல்  உதவியுடன் புதுப்பித்துக் கொள்வதற்கு இதுவே சரியான தருணம் என்று தெரிவித்தார். மக்களின் வாழ்வைப் பராமரிப்பதற்கு சுயசார்பு மிக முக்கியமானது என்ற புரிதலுடன் நமது மருந்துப் பொருள் தயாரிப்பாளர்கள், மருத்துவ உபகரணங்கள் தயாரிப்பாளர்கள், மருத்துவத் துறையினர் இனி செயல்படுவார்கள் என திரு.கோயல் மேலும் தெரிவித்தார்.
தற்போது உலகத்தின் மருந்து நிலையமாக உள்ள நாம் உலகின் மருத்தவமனையாகவும் மாற வேண்டும். இந்தியா உலகின் பிற பகுதிகளுக்கு வழங்க இருக்கும் மருத்துவ வசதிகள், உயர்தரமான மருத்துவப் பராமரிப்பு மற்றும் உயர்தரமான சிகிச்சை ஆகியவற்றை இனி உலகம் பயன்படுத்தும். மருத்துவ உபகரணங்கள் தயாரிப்புத் தொழில்கள் இந்தியாவிற்கு தொழில்நுட்பங்களைக் கொண்டு வருவதில் முன்னணியில் இருக்கின்றன. மருத்துவ உபகரணங்களுக்கான சர்வதேச வர்த்தகத்தில் நம்முடைய சரியான இடத்தை அவை உறுதி செய்கின்றன மேலும் சர்வதேச அளவில் மருத்துவமனைகளோடு உலகளாவிய பங்கேற்புக்கும் அவை உதவுகின்றன என அமைச்சர் தெரிவித்தார்.
வடகிழக்குப் பகுதி வளர்ச்சி அமைச்சகம்
கொவிட்-19-க்குப் பிந்தைய காலகட்டத்தில் அனைவரும் விரும்பும் சுற்றுலா, வர்த்தகத் தலமாக வடகிழக்குப் பகுதிகள் வளர்ச்சி அடையும்: அமைச்சர் டாக்டர் ஜிதேந்திர சிங் நம்பிக்கை
மத்திய உள்துறை அமைச்சர் திரு அமித் ஷா கடந்த 23-ஆம் தேதி தொடங்கி வைத்த வடகிழக்கு கவுன்சிலின் 69-வது கூட்டம் இன்று வெற்றிகரமாக நிறைவடைந்தது. வட கிழக்கு மாகாணங்களுக்கான வளர்ச்சித் திட்டங்கள் குறித்தும் தற்போது செயல்படுத்தப்பட்டு வரும் திட்டங்களின் வளர்ச்சிநிலை குறித்தும் இந்த இரண்டு நாள் கூட்டத்தில் ஆலோசிக்கப்பட்டது.
நிறைவு விழாவில் பேசிய மத்திய வட கிழக்கு மாகாணங்களுக்கான இணை அமைச்சர்  டாக்டர் ஜிதேந்திர சிங், நாட்டின் வளர்ந்த மாநிலங்களுக்கு இணையாக வடகிழக்கு பகுதிகளில் வளர்ச்சியை ஏற்படுத்தும் பிரதமர் திரு நரேந்திர மோடியின் தொலைநோக்குப் பார்வையை வலியுறுத்தினார். கடந்த ஆறு வருடங்களில் பிரதமரின் தலைமையில் வடகிழக்கு பகுதிகளில் துரித வளர்ச்சிப் பணிகள் நடைபெற்றிருப்பதாக அவர் தெரிவித்தார். இந்தப் பகுதிகளின் வளர்ச்சி பற்றிய எதிர்பார்ப்பு மிகவும் அதிகரித்திருப்பதாகவும், இதுவரை எட்டியுள்ளதைவிட அதிகளவில் வளர்ச்சி அடைய வேண்டுமென்று பிரதமர் விரும்புவதாகவும் அவர் குறிப்பிட்டார்.
கொவிட்-19-க்குப் பிந்தைய காலகட்டத்தில் அனைவரும் விரும்பும் சுற்றுலா மற்றும் வர்த்தகத் தலமாக வடகிழக்குப் பகுதிகள் வளர்ச்சி அடையும் என்றும், அங்கு அதிகம் விளையும் மூங்கில், நாட்டின் பொருளாதார நடவடிக்கைகளின் முக்கிய தூணாக விளங்கும் என்றும் அவர் நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1691882
விவசாயத்துறை அமைச்சகம்
பிரதமரின் பயிர்க் காப்பீட்டுத் திட்டம் குறித்து கிராம சபைக் கூட்டங்களில் தெரிவிக்க அறிவுறுத்தல்
காந்தி ஜெயந்தி  தினத்தையொட்டி நடத்தப்படும் கிராம சபைக் கூட்டங்களில் பிரதம மந்திரி பயிர்க் காப்பீட்டுத் திட்டம்  குறித்து விவசாயிகளுக்கு அறிவுறுத்தும்படி மத்திய வேளாண் அமைச்சகம் கேட்டுக் கொண்டுள்ளது.
இது குறித்து பஞ்சாயத்து ராஜ் அமைச்சகம் மற்றும் மாநில அரசுகளின் உள்ளாட்சி அமைப்புகளுக்கு மத்திய வேளாண் துறை மற்றும் விவசாயிகள் நலச் சங்கம் தகவல் அனுப்பியுள்ளது. அதில், “ரபி பருவத்தை முன்னிட்டு விவசாயிகளுக்கு உதவும் வகையில் காந்தி ஜெயந்தியை ஒட்டி நடத்தப்படும் கிராம சபைக் கூட்டத்தில் இது குறித்து விவசாயிகளுக்கு அறிவுறுத்த வேண்டும்” என்று கேட்டுக் கொள்ளப்பட்டது.
இது விவசாயிகளின் பயிர்ப் பாதுகாப்புக்கான பல்வேறு விழிப்புணர்வு நடவடிக்கைகளில் ஒன்றாகும் என்றும் அந்த தகவல் கூறுகிறது.
பயிர்க் காப்பீடு கோரி விவசாயிகள் 48 மணி நேரத்தில் தெரிவிக்க வேண்டும் என்ற விதி தளர்த்தப்பட்டு, இனிமேல் 72 மணி நேரத்தில் தெரிவிக்கலாம் என்று மாற்றப்பட்டுள்ளது. இவ்வாறு பயிர்க்காப்பீடு கோருவதற்கு பிரதம மந்திரி பயிர்க் காப்பீட்டுத் திட்டத்தின்  இணைய வாசலை அணுகலாம். அதன் பிறகும் தீர்வு கோர விரும்பும் விவசாயிகள் அதற்கென்று அமைக்கப்பட்டுள்ள குறைதீர்ப்பு ஆணையகத்தை  அணுகலாம் என்றும் அந்தக் குறிப்பில் தெரிவிக்கப்பட்டுள்ளது.
அறிவியல் மற்றும் தொழில்நுட்பத்துறை
கிர், கான்க்ரேஜ், சாஹிவால், ஓங்கோல் போன்ற நாட்டு கால்நடை வகைகளை பாதுகாப்பதற்கான ‘இண்டிகாவ்’ சிப்பை மத்திய அமைச்சர் டாக்டர் ஜிதேந்திர சிங் வெளியிட்டார்
கிர், கான்க்ரேஜ், சாஹிவால், ஓங்கோல் போன்ற தூய்மையான நாட்டு கால்நடை வகைகளை பாதுகாப்பதற்கான இந்தியாவின் முதல் ஒற்றை நியூக்ளியோடைட் பாலிமார்பிசம்  சிப்பான ‘இண்டிகாவ்’-வை மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் இன்று வெளியிட்டார்.
உயிரி தொழில்நுட்பத் துறையின் கீழ் இயங்கும் தன்னாட்சி பெற்ற நிறுவனமான ஹைதராபாத்தை சேர்ந்த கால்நடை உயிரி தொழில்நுட்பத்திற்கான தேசிய நிறுவனத்தால் உள்நாட்டிலேயே இந்த சிப் தயாரிக்கப்பட்டுள்ளது.
உயிரி தொழில்நுட்பத் துறை செயலாளர் டாக்டர் ரேணு சுவரூப், உயிரி தொழில்நுட்பத்திற்கான தேசிய நிறுவன மூத்த விஞ்ஞானிகள் மற்றும் உயிரி தொழில்நுட்பத் துறை மூத்த அதிகாரிகள் இந்நிகழ்ச்சியில் கலந்து கொண்டனர்.
முழுக்க உள்நாட்டிலேயே உருவாக்கப்பட்ட இண்டிகாவ் உலகத்தின் மிகப்பெரிய கால்நடை சிப் ஆகும் என்று நிகழ்ச்சியில் உரையாற்றிய திரு ஜிதேந்திர சிங் கூறினார். தற்சார்பு இந்தியாவுக்கான சிறப்பான உதாரணமாக இது திகழ்வதாக அவர் கூறினார்.
நமது சொந்த கால்நடை இனங்களை பாதுகாப்பதற்கான இலக்கை எட்டுவதற்கும், 2022-ம் ஆண்டுக்குள் விவசாயிகளின் வருமானத்தை இரட்டிப்பாக்க உதவுவதற்கும் அரசு திட்டங்களில் இந்த சிப் பயன்படும் என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1745479
வணிகம் மற்றும் தொழில்துறை அமைச்சகம்
தொழிற்பூங்கா மதிப்பீட்டு அமைப்பு அறிக்கையில் 41 தொழிற்பூங்காக்கள் முதன்மையானவையாக அடையாளம் காணப்பட்டுள்ளன
தொழில் மற்றும் உள்நாட்டு வர்த்தக ஊக்குவிப்பு துறையால் இன்று வெளியிடப்பட்ட தொழிற்பூங்கா மதிப்பீட்டு அமைப்பு அறிக்கையில் 41 தொழிற்பூங்காக்கள் முதன்மையானவையாக  அடையாளம் காணப்பட்டுள்ளன. 90 பூங்காக்கள் சேலஞ்சர் பிரிவின் கீழும் 185 ‘ஆஸ்பைரர்ஸ்’  பிரிவிலும் மதிப்பிடப்பட்டுள்ளன. தற்போதுள்ள முக்கிய அளவுருக்கள் மற்றும் உள்கட்டமைப்பு வசதிகள் போன்றவற்றின் அடிப்படையில் இந்த மதிப்பீடுகள் வழங்கப்பட்டுள்ளன.
தொழிற்பூங்கா மதிப்பீட்டு அமைப்பின் இரண்டாவது பதிப்பு வர்த்தகம் மற்றும் தொழில்கள் இணை அமைச்சர் திரு சோம் பிரகாஷால் வெளியிடப்பட்டது. இந்த நிகழ்ச்சியில் பேசிய திரு சோம் பிரகாஷ், ஐபிஆர்எஸ் 2.0 அறிக்கை இந்தியாவின் தொழில் போட்டித்தன்மையை மேம்படுத்தி முதலீட்டை ஈர்க்கும் என்றார்
"தொடர்ச்சியான உறுதிப்பாட்டிற்காக குறிப்பாக கொவிட் -19 பெருந்தொற்றின் போது பல கொள்கை நடவடிக்கைகளை அமல்படுத்துவதன் மூலம், வர்த்தகம் செய்வதை எளிதாக்குவதை தொடர்ந்து மேம்படுத்தி, முன்னணி முதலீட்டு இடமாக இந்தியா தனது நிலையை தொடர்ந்து வலுப்படுத்திக் கொண்டிருப்பதால், இந்த மதிப்பீட்டு நடவடிக்கை நாட்டின் வளர்ச்சிக்கு பங்காற்றும் என்று நான் உறுதியாக நம்புகிறேன்,” என்று அவர் கூறினார்.
இந்த அறிக்கை இந்திய தொழில்துறை நில வங்கியின் விரிவாக்கமாகும் என்றும் முதலீட்டாளர்களுக்கு விருப்பமான இடத்தை அடையாளம் காண உதவுவதற்காக ஜிஐஎஸ்-செயல்படுத்தப்பட்ட தரவுத்தளத்தில் 4,400 க்கும் மேற்பட்ட தொழில்துறை பூங்காக்களை நில வங்கி கொண்டுள்ளது என்றும் அமைச்சர் கூறினார்.
21 மாநிலங்கள் மற்றும் யூனியன் பிரதேசங்களின் தொழில் சார்ந்த ஜிஐஎஸ் அமைப்புடன் இந்த போர்டல் தற்போது ஒருங்கிணைக்கப்பட்டுள்ளது. இவற்றில் உள்ள மனை வாரியான தகவல்கள் நிகழ்நேர அடிப்படையில் புதுப்பிக்கப்படுகின்றன என்று அவர் மேலும் கூறினார்.
"2021 டிசம்பருக்குள் இந்தியா முழுவதும் இதை செயல்படுத்த நாங்கள் எதிர்பார்க்கிறோம்," என்று அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1761135
-----
(Visitor Counter : 226